**Δραστηριότητες βασισμένες στη θεώρηση της τέχνης ως έκφραση**

Οι δραστηριότητες τέχνης που σχεδιάζονται στη βάση των εκφρασιοκεντρικών – γνωσιοκεντρικών θεωρήσεων για την τέχνη θα πρέπει να μπορούν να οδηγήσουν τα παιδιά σε παρόμοιες προσεγγίσεις διαφόρων θεμάτων. Μία βασική αρχή που καθορίζει τον σχεδιασμό είναι ότι η ενασχόληση με τις τέχνες συμβάλλει κυρίως στην κάλυψη της εγγενούς ανθρώπινης ανάγκης για έκφραση (White, 2009). Οι δραστηριότητες αυτές, δηλαδή, πρέπει να προσανατολίζουν σε μια ερμηνευτική προσέγγιση του διδασκόμενου θέματος (Vygotsky, 2004; Heron, 1992, 2009).

Στα παιδιά που συμμετέχουν σε δραστηριότητες με εκφρασιοκεντρικό υπόβαθρο πρέπει να προσφέρονται δυνατότητες να αξιοποιούν την ενασχόλησή τους με τις **τέχνες ως μέσο εναλλακτικής κατανόησης και νοηματοδότησης ενός θέματος** (Dewey, 1934; Efland, 2002; Eisner, 1976, 2002; Goodman, 1976; Greene, 2001; Langer, 1953).

Ο σχεδιαστής των δραστηριοτήτων πρέπει να **στοχεύει** ώστε τα παιδιά να μπορούν να ανακαλύπτουν και να ονοματίζουν τα συναισθήματα που τους δημιουργεί αυτό που διδάσκονται και να αναπτύσσουν ερμηνευτικές υποθέσεις σε σχέση με αυτό. Έτσι, στις δραστηριότητες αυτές, τα παιδιά θα μπορούν να εντάσσουν δημιουργικά στοιχεία στο διδασκόμενο θέμα και να διευρύνουν τον τρόπο με τον οποίο το αντιλαμβάνονται.

Στο **εκπαιδευτικό περιβάλλον** που δημιουργείται από τις δραστηριότητες που σχεδιάζονται στη βάση των εκφρασιοκεντρικών–γνωσιοκεντρικών θεωρήσεων των τεχνών, τα παιδιά, στην προσπάθειά τους να αποδώσουν νοήματα στο θέμα, πρέπει **να έχουν τη δυνατότητα να αξιοποιούν εναλλακτικούς, μη-διαλογικούς τρόπους έκφρασης** (Langer, 1953) και να «φωτίζουν» έτσι «το σύνηθες με ασυνήθεις τρόπους» (Smith, 1991, σ. 144). Οι δραστηριότητες αυτές πρέπει να είναι δομημένες έτσι ώστε **τα παιδιά να μπορούν να εκφράζουν ακριβέστερα τον εαυτό τους και να προβάλλουν τη μοναδικότητά τους** (Lowenfeld & Michael, 1982). Σε δραστηριότητες με τέτοιου τύπου θεωρητικό υπόβαθρο, οι αλληλεπιδράσεις μεταξύ των παιδιών είναι πιθανό να γίνονται ένας πολύτιμος παράγοντας της διδακτικής διαδικασίας, μέσω του οποίου προβάλλεται η διαφορετικότητα των μελών της σχολικής ομάδας. **Τα παιδιά θα μπορούν να μαθαίνουν από τους συμμαθητές τους, ο καθένας από τους οποίους θα έχει τη δυνατότητα να παρουσιάζει διαφορετικές οπτικές του κόσμου.**

**Σε πρακτικό επίπεδο**, οι δραστηριότητες τέχνης με εκφρασιοκεντρικό – γνωσιοκεντρικό υπόβαθρο δίνουν την ευκαιρία στα παιδιά να γίνονται δημιουργοί έργων ή/και αποδέκτες έργων τέχνης, με σκοπό να προσεγγίζουν το διδασκόμενο θέμα και να διαχειρίζονται ό,τι αυτό τους προκαλεί **με προσωπικό και αυθεντικό τρόπο**. Χαρακτηριστικές τέτοιες περιπτώσεις δραστηριοτήτων είναι αυτές κατά τις οποίες τα παιδιά καλούνται να αποδίδουν το διδασκόμενο θέμα αξιοποιώντας διάφορους σημειωτικούς τρόπους, (π.χ. ήχους, κινήσεις, συμβολικά κείμενα, ρόλους, χρώματα και άλλα οπτικά στοιχεία). Οι δημιουργίες των παιδιών μπορεί να είναι μουσικές εργασίες, χορογραφίες, θεατρικά δρώμενα, εικαστικά έργα κ.ά. όπου η φαντασία και η δημιουργικότητα είναι κυρίαρχα στοιχεία. Για παράδειγμα, **τα παιδιά μπορούν να περικλείουν στα έργα τους φανταστικά στοιχεία και προσωπικούς συνειρμούς, μεταφορές του χρόνου και του τόπου και ιδιόμορφους χειρισμούς υλικών**.

Οι δραστηριότητες αυτές οδηγούν σε πρωτότυπες αισθητικές εργασίες των παιδιών, αφού **σχεδιάζονται έτσι ώστε οι εκπαιδευτικοί να μην παρεμβαίνουν στη διαδικασία της παραγωγής, να μην προτείνουν μοντέλα και να μην θέτουν αυστηρούς κανόνες**. Επίσης, σύμφωνα με τον σχεδιασμό τους, οι δραστηριότητες αυτές παρέχουν στα παιδιά ευκαιρίες να αποδίδουν νοήματα στο διδασκόμενο θέμα και να κρίνουν τα νοήματα που οι συμμαθητές τους αποδίδουν σε αυτό. Για να είναι κάτι τέτοιο εφικτό, **στον σχεδιασμό των δραστηριοτήτων, εκτός από την ενσώματη συμμετοχή των παιδιών, προβλέπεται η μεταξύ τους ανάπτυξη συζητήσεων εστιασμένων σε αντίστοιχη θεματολογία**. Ειδικότερα οι συζητήσεις αυτές μπορούν να αναφέρονται:

* στην ανάλυση των νοημάτων και των συναισθημάτων που προκαλεί ένα έργο τέχνης σχετικό με το διδασκόμενο θέμα
* στις εμπειρίες του δημιουργού που τυχόν συνδέονται με τα συναισθήματα και τα νοήματα που προβάλλονται μέσω του έργου
* στα συναισθήματα και τις προσπάθειες νοηματοδότησης που το έργο προκαλεί σε αυτούς που το προσλαμβάνουν,
* στη σύγκριση των νοημάτων που έχουν αποδοθεί στο θέμα του έργου από τους δημιουργούς του (εφόσον πρόκειται για τα έργα που έχουν δημιουργήσει τα ίδια τα παιδιά), και
* σε άλλα σχετικά θέματα που προκύπτουν από και εξυπηρετούν τις εκφραστικές ανάγκες του κάθε μαθητή ξεχωριστά και της κάθε σχολικής ομάδας ως συνόλου.

**Συμπερασματικά:**

Οι δραστηριότητες που σχεδιάζονται στη βάση των εκφρασιοκεντρικών/ γνωσιοκεντρικών θεωρήσεων για την τέχνη, δημιουργούν συνθήκες κατάλληλες ώστε **τα παιδιά να μπορούν να διαχειρίζονται μια ερμηνευτική-παραγωγική προσέγγιση του διδασκόμενου θέματος, μέσω άμεσης συναισθηματικής και νοητικής εμπλοκής τους**. Σε αυτή την περίπτωση προωθούνται ο επαναπροσδιορισμός του θέματος από το κάθε παιδί, αλλά και ο μετασχηματισμός των αντιλήψεων που το παιδί αυτό αναπτύσσει σε σχέση με το θέμα. Οι εξελίξεις καθώς και τα αποτελέσματα των δραστηριοτήτων είναι **αναδυόμενα** και **εξαρτώνται περισσότερο από τις πρωτοβουλίες των παιδιών**, ενώ **οι εκπαιδευτικοί έχουν υποστηρικτικό ρόλο.**

Στο σχετικό Διάγραμμα που ακολουθεί, αποτυπώνεται η ροή της σκέψης που αναπτύσσεται, ξεκινώντας από τη θεωρητική βάση, προχωρώντας στους μαθησιακούς στόχους και φθάνοντας μέχρι την καταγραφή των χαρακτηριστικών της διδακτικής πρακτικής και την περιγραφή ενδεικτικών μοντέλων δραστηριοτήτων τέχνης που σχεδιάζονται στη βάση των εκφρασιοκεντρικών–γνωσιοκεντρικών αισθητικών θεωρήσεων.

**ΔΙΑΓΡΑΜΜΑ ΡΟΗΣ. Σχεδιάζοντας βιωματικές δραστηριότητες που βασίζονται στη θεώρηση της τέχνης ως έκφραση**

ΕΚΦΡΑΣΙΟΚΕΝΤΡΙΚΕΣ / ΓΝΩΣΙΟΚΡΑΤΙΚΕΣ ΘΕΩΡΗΤΙΚΕΣ ΑΡΧΕΣ:

* Οι τέχνες εκφράζουν συναισθηματικές και νοητικές εμπειρίες
* Τα έργα τέχνης αποτελούν σύμβολα μιας υποκειμενικής πραγματικότητας
* Τα έργα τέχνης αποτυπώνουν τον τρόπο με τον οποίο οι δημιουργοί τους αντιλαμβάνονται τον κόσμο
* Οι τέχνες δημιουργούν νέα γνώση.

ΜΑΘΗΣΙΑΚΟΙ ΣΤΟΧΟΙ:

* Καλλιέργεια των δυνατοτήτων των παιδιών να εκφράζουν τις σκέψεις τους και τα συναισθήματά τους σχετικά με το θέμα που διδάσκονται
* Ανάπτυξη υψηλού επιπέδου νοητικών συνηθειών
* Καλλιέργεια δημιουργικών μορφών προσέγγισης και αντίληψης των διδασκόμενων θεμάτων.

ΔΙΔΑΚΤΙΚΗ ΠΡΑΚΤΙΚΗ:

* Ο εκπαιδευτικός παρατηρεί, αναγνωρίζει και ανταποκρίνεται στις ατομικές διδακτικές ανάγκες του κάθε παιδιού ξεχωριστά
* Οι δραστηριότητες επικεντρώνονται στη νοηματοδότηση του διδασκόμενου θέματος
* Τα παιδιά ενθαρρύνονται να προσεγγίζουν ερμηνευτικά το θέμα
* Τα παιδιά δημιουργούν πρωτότυπες εργασίες, αξιοποιώντας πολλαπλά πεδία τέχνης.

ΕΝΔΕΙΚΤΙΚΑ ΠΑΡΑΔΕΙΓΜΑΤΑ:

* **Ταξίδια στο χρόνο**: Τα παιδιά δημιουργούν σενάρια και διαλόγους σύμφωνα με τα οποία το διδασκόμενο θέμα μεταφέρεται σε μια εποχή διαφορετική από τη δική του, παρελθοντική ή μελλοντική (π.χ. σε διδασκαλία με θέμα την Οδύσσεια, τα παιδιά φαντάζονται ότι ο Οδυσσέας έφτασε στην Ιθάκη σήμερα). Τα σενάρια δραματοποιούνται και σχολιάζονται.
* **Ταξίδια στο χώρο**: Τα παιδιά δημιουργούν σενάρια και διαλόγους σύμφωνα με τα οποία γίνεται μια χωρική μεταφορά του διδασκόμενου θέματος (π.χ. κατά τη διδασκαλία των καιρικών φαινομένων, τα παιδιά φαντάζονται ότι το μάθημα γίνεται στην ύπαιθρο, ενώ ο καιρός αλλάζει. Οι διάλογοι που δημιουργούνται προσαρμόζονται ανάλογα, αν σύμφωνα με το σενάριο το μάθημα γίνεται κάτω από το ψιλόβροχο, τη λιακάδα, την μπόρα, τη χιονόπτωση κ.ά.).
* **Μεταμορφώσεις αντικειμένων**: Τα παιδιά κρατούν ένα αντικείμενο σχετικό με το διδασκόμενο θέμα και καλούνται να το αξιοποιήσουν κάνοντας παντομίμα, στην οποία το αντικείμενο μετασχηματίζεται ανάλογα με το νόημα που του αποδίδει ο δημιουργός του κάθε δρώμενου (π.χ. σε διδασκαλία με θέμα τη γραφή, κρατούν ένα μολύβι και το μεταμορφώνουν σε λουλούδι κάνοντας ότι το μυρίζουν, σε φλογέρα κάνοντας ότι παίζουν μουσική με αυτήν κ.λπ.). Ακολουθεί συζήτηση σχετική με τις επιλογές κάθε παιδιού.
* **Εμψύχωση άψυχων**: Άψυχα στοιχεία του διδασκόμενου θέματος (π.χ. η μέρα και η νύχτα) αποκτούν φωνή, χαρακτήρα, τρόπο κίνησης και συμπεριφοράς, και εντάσσονται σε δημιουργίες των παιδιών, όπως ζωγραφιές, διαλόγους, παντομιμικές και θεατρικές σκηνές. Μετά από την παρουσίαση ακολουθεί σχολιασμός των έργων.
* **Χορωδία**: Τα παιδιά ξεχωρίζουν πέντε λέξεις-κλειδιά που κατά την άποψή τους συνοψίζουν τα σημαντικά νοήματα του διδασκόμενου θέματος (π.χ. πέντε πρόσωπα χαρακτηριστικά για μια διδασκόμενη ιστορική περίοδο). Χωρίζονται σε πέντε ομάδες, που αποτελούν τις «φωνές» μιας «χορωδίας». Κάθε ομάδα αναλαμβάνει μία από τις λέξεις αυτές και, σε συνεργασία με τις άλλες ομάδες, αποφασίζει πώς θα την τραγουδάει (ως προς το ύψος, τη χροιά, την ένταση κλπ.). Ο δάσκαλος σε ρόλο μαέστρου, δείχνει τη σειρά τραγουδίσματος της κάθε λέξης και συντονίζει την εκτέλεση. Από τη διαδικασία προκύπτει ένα μουσικό έργο για το συγκεκριμένο διδασκόμενο θέμα.
* **Εικονογράφηση**: Το κάθε παιδί εικονογραφεί κάποιες από τις λέξεις-κλειδιά του διδασκόμενου κειμένου, ανάλογα με τα νοήματα που του αποδίδει και τα συναισθήματα που του προκαλεί. Τα έργα οργανώνονται στο χώρο ανάλογα με τη σειρά που ακούγονται οι λέξεις στο κείμενο και αποτελούν την οπτική νοηματοδότηση του κειμένου αυτού από τη συγκεκριμένη ομάδα.
* **Χορογραφίες**: Τα παιδιά κατά την αισθητική διδασκαλία ενός κειμένου ξεχωρίζουν λέξεις-κλειδιά και τις αντιστοιχούν με συγκεκριμένα κινητικά μοτίβα-σύμβολα. Τα παιδιά καλούνται να ταιριάξουν ένα μουσικό απόσπασμα για την επένδυση του διδασκόμενου κειμένου. Στη συνέχεια, η ομάδα στέκεται σε κύκλο, ενώ ακούγεται η μουσική. Ο εκπαιδευτικός λέει μία από τις χαρακτηριστικές λέξεις του κειμένου και το όνομα ενός παιδιού. Αυτό κάνει κίνηση-μοτίβο, την οποία επαναλαμβάνει στον ρυθμό του ακούσματος, και τα υπόλοιπα παιδιά μιμούνται. Αυτό γίνεται, μέχρι ο εκπαιδευτικός να πει άλλη λέξη και άλλο όνομα. Έτσι συντίθεται μια χορογραφία που αποδίδεται στο κείμενο.
* **Μελοποίηση**: Τα παιδιά καλούνται να συνθέσουν ένα συλλογικό έρρυθμο κείμενο ή ένα ποίημα τηρώντας την αρχή της ομοιοκαταληξίας, σε σχέση με το διδασκόμενο θέμα. Στη συνέχεια το μελοποιούν και το τραγουδούν.